บังคับคดีช่วยคนซื้อ หักหนี้เก่าคอนโดฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
9 ส.ค. 2554

โพสต์ทูเดย์ — กรมบังคับคดีแก้ลำ ประมูลห้องชุดสินทรัพย์ติดจำนอง ให้หักค่าส่วนกลางและหนี้คงค้าง ก่อนส่งมอบเงินให้เจ้าหนี้ 
นายวิศิษฎ์ วิศิษฎ์สรอรรถ อธิบดีกรมบังคับดี เปิดเผยว่า กรมบังคับคดีได้มีการปรับปรุงการคิดราคาประเมินทรัพย์ เพื่อกำหนดจำนวนหลักประกันก่อนเข้าสู้ราคาในการขายทอดตลาดห้องชุด ซึ่งมีค่าใช้จ่ายส่วนกลางค้างชำระ หรือกรณีการขายทอดตลาดทรัพย์จำนอง โดยการจำนองติดไป ซึ่งหากเจ้าพนักงานบังคับคดีทราบจำนวนค่าใช้จ่ายส่วนกลางค้างชำระ หรือยอดหนี้จำนองคงค้างที่เป็นปัจจุบัน อาจกำหนดให้หักค่าใช้จ่ายหรือหนี้จำนองนั้นออกจากราคาประเมินด้วย 
หากไม่ทราบจำนวนค่าใช้จ่ายส่วนกลางค้างชำระ หรือยอดหนี้คงค้างที่เป็นปัจจุบันให้กำหนดหลักประกันเป็นจำนวน 5 หมื่นบาท 
เนื่องจากที่ผ่านมาปัญหาผู้ประมูลซื้อห้องชุดได้จะต้องแบกรับภาระหนี้ค้างจ่ายค่าส่วนกลางของลูกหนี้รายเก่า เพราะหากไม่ชำระหนี้ก็ไม่สามารถที่จะโอนสินทรัพย์ได้ 
“สินทรัพย์ที่ยึดมาขายทอดตลาดตั้งแต่ช่วงเกิดวิกฤตฟองสบู่หรือกว่า 10 ปีแล้ว ทำให้ยอดภาระการค้างชำระส่วนกลางรวมค่าปรับสูงมาก ทำให้ไม่มีผู้สนใจมาประมูล และมีสินทรัพย์ค้างในกรมบังคับคดีจำนวนมาก ซึ่งกรมเห็นว่าภาระการค้างค่าส่วนกลางและภาระหนี้จำนอง ควรนำมาหักจากราคาประเมินเพื่อยุติธรรมกับผู้ประมูลซื้อสินทรัพย์” นายวิศิษฐ์ กล่าว 
นอกจากนี้ กรมบังคับคดีได้ปรับปรุงการวางหลักทรัพย์เพื่อประมูลซื้อสินทรัพย์ขายทอดตลาด โดยให้วางหลักทรัพย์ 510% ของราคาประเมิน มีผลตั้งแต่วันที่ 1 มี.ค. 2554 เพื่อให้มีผู้ต้องการซื้อสินทรัพย์เข้ามาประมูลซื้อ ไม่ใช่เข้ามาเก็งกำไรเพื่อนำไปขายต่อ